**EU tar ikke minoriteters rettigheter på alvor**

EU vil ikke la Tyrkia bli medlem i unionen, på grunn av Tyrkias brudd på menneskerettighetene. EU synes derimot at det er greit å forlate flyktninger i tyrkiske flyktningleirer. Dette setter spesielt de flyktningene som tilhører utsatte grupper i en enda mer sårbar situasjon.

EU maler et bilde av at de kjemper for undertrykte gruppers rettigheter, når de i realiteten er villige til å samarbeide med Erdogan, så lenge de kan tjene på det.

Det er kvinner og minoriteter som må betale prisen av EUs usolidariske flyktningpolitikk.

Flyktningleirene som er innenfor EUs grenser er heller ikke trygge å oppholde seg i. I enkelte leirer i Hellas blir kvinner bedt om å holde seg inne etter klokken 21.00, på grunn av den høye risikoen for seksuelle overgrep, overfall og drap. Menneskene som bor i leirene er i en veldig vanskelig situasjon, og sliter ofte med traumer. Når man da plasserer alt for mange i en alt for liten leir, med manglende tilgang på hjelpeapparat, så blir det et utrygt sted å være.

De siste årene har det vært en vekst i høyrepopulistiske partier over store deler av Europa, som vil svekke kvinner, skeive og minoriteters rettigheter, og stoppe eller begrense innvandring. EUs politikk er styrt av medlemslandene, og om medlemslandene heller i feil retning vil EU også gjøre det. Norge er et alt for lite land til at vi vil få nok stemmer til å kunne snu denne politikken. Det vil si at om vi går inn i EU kan vi risikere at vi må innføre politikk som vil være skadelig for grupper som allerede er undertrykt.

EU setter gang på gang kvinner og minoriteters behov på sidelinjen. Om Norge går inn i EU kan det potensielt dra oss i helt feil retning i likestillingspolitikken. Det er viktig at vi står utenfor EU, slik at vi kan jobbe for å få en best mulig likestillingspolitikk.